**Likumprojekta “Grozījumi “Bērnu tiesību aizsardzības likumā”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Likumprojekts “Grozījumi “Bērnu tiesību aizsardzības likumā”” (turpmāk – likumprojekts) izstrādāts, lai tiktu ievērotas bērna tiesības un labākās intereses un bērns, kuram nepieciešama palīdzība, turpmāk netiktu nogādāts un ievietots profilakses iestādē, kas ir Valsts policijas struktūrvienība, bet – audžuģimenē, krīzes centrā vai bērnu aprūpes iestādē, tādējādi nodrošinot pēc iespējas labāku bērna interešu ievērošanu. Ņemot vērā minēto, likumprojekts paredz veikt grozījumus Bērnu tiesību aizsardzības likumā (turpmāk – likums), nosakot, ka bērnu likumā noteiktajos gadījumos, neievieto profilakses iestādē, kas ir Valsts policijas struktūrvienība.Likumprojektā noteiktais regulējums stājas spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Apvienoto Nāciju Organizācijas 1989. gada 20. novembra Bērnu tiesību konvencijas (turpmāk – Konvencija) 3. panta pirmā daļa noteic, ka visās darbībās attiecībā uz bērniem neatkarīgi no tā, vai šīs darbības veic valsts iestādes vai privātas iestādes, kas nodarbojas ar sociālās labklājības jautājumiem, tiesas, administratīvās vai likumdevējas iestādes, primārajam apsvērumam jābūt bērna interesēm. Šā panta otrā daļa noteic, ka dalībvalstis apņemas nodrošināt ikvienam bērnam tādu aizsardzību un gādību, kāda nepieciešama viņa labklājībai, ņemot vērā viņa likumisko pārstāvju, aizbildņu vai citu par bērnu tiesiski atbildīgu personu tiesības un pienākumus. Konvencijas 3. panta[[1]](#footnote-1) skaidrojumā ir noteikts, ka šī norma dalībvalstīm uzliek noteiktus pienākumus, proti, pienākumu nodrošināt to, lai bērna intereses tiktu pienācīgi integrētas un konsekventi izvērtētas jebkurā darbībā, ko veic valsts iestāde, jo īpaši visos pasākumos administratīvajos un tiesas procesos, kas tieši vai netieši ietekmē bērnus. Kā arī pienākumu nodrošināt to, lai visi ar bērniem saistītie tiesu un administratīvo iestāžu lēmumi, kā arī politika un tiesību akti uzskatāmi apliecinātu to, ka pirmkārt apsvērts tas, kas ir bērna interesēs. Tas nozīmē, ka ir jāapraksta, kā ir pārbaudīts un izvērtēts, kas ir bērna interesēs, un cik liela nozīme tam bijusi lēmuma pieņemšanas laikā.Konvencijas 37. panta b) punkts noteic, ka dalībvalstis nodrošina to, ka nevienam bērnam nelikumīgi vai patvaļīgi netiek atņemta brīvība. Eiropas Padomes 2010. gada 17. novembra Ministru komitejas Pamatnostādņu par bērniem piemērotu tieslietu sistēmu 19. pants noteic, ka jebkurš brīvības atņemšanas bērnam veids ir jāizmanto tikai kā galējs pasākums un tam jāilgst ne ilgāk, kā tas nepieciešams.Atbilstoši likuma 5. panta pirmās daļas 3. punktam, valsts institūcijas, tostarp Valsts policija, ir viens no bērnu tiesību aizsardzības subjektiem valstī.Saskaņā ar likuma 38. panta trešo daļu, profilakses iestāde ir Valsts policijas struktūrvienība, kurā likumā noteiktajos gadījumos ievieto bērnu, kurš izdarījis likumpārkāpumu, vai bērnu ar sociālās uzvedības novirzēm. Bērnu var īslaicīgi ievietot profilakses iestādē likumā noteiktajos gadījumos un kārtībā. Likuma 59. panta pirmajā daļā uzskaitīti iespējamie gadījumi, kad pieļaujama vai nepieciešama bērna nogādāšana policijas iestādē: 1) izdarījis darbības, par kurām paredzēta kriminālatbildība; 2) izdarījis administratīvu pārkāpumu, ja citādi nav iespējams noskaidrot bērna identitāti un sastādīt administratīvā pārkāpuma protokolu; 3) atrodas sabiedriskā vietā reibuma stāvoklī; 4) ubago; 5) nav sasniedzis 16 gadu vecumu un atrodas sabiedriskā vietā bez vecāku, aizbildņa, audžuģimenes vai viņu pilnvarotas pilngadīgas personas uzraudzības nakts laikā. Par nakts laiku šā panta izpratnē uzskatāms laiks no plkst. 22.00 līdz 6.00, ja attiecīgā pašvaldība attiecībā uz šo laiku nav noteikusi stingrākus ierobežojumus; 6) apmaldījies vai pamests, vai arī atrodas tādos apstākļos, kas bīstami bērnam vai var kaitēt viņa attīstībai; 7) patvaļīgi aizgājis no ģimenes, aizbildņa, audžuģimenes vai bērnu aprūpes iestādes. Šā panta otrajā daļā noteikts, ka pirmās daļas 3.–7. punktā norādītajos gadījumos bērna nogādāšana policijā pieļaujama, ja nav iespējams viņam sniegt palīdzību citādā veidā.No minētajām normām izriet, ka ir divi principiāli atšķirīgi pamati bērna nogādāšanai policijas iestādē: 1) pamats uzskatīt, ka bērns izdarījis likumpārkāpumu un nav iespējams noskaidrot bērna identitāti, vai bērns izdarījis darbības, par kurām paredzēta kriminālatbildība, 2) ja nepieciešams bērnam sniegt palīdzību. Likuma “Par policiju” 12. panta pirmās daļas 7. punkts noteic, ka policijas darbiniekiem ir tiesības aizturēt personas, kuras tiek turētas aizdomās par likumpārkāpumu. Likuma 59. panta pirmās daļas 1. un 2. punkts sasaucas ar likuma “Par policiju” 12. panta pirmās daļas 2. un 7. punktā paredzētajām policijas darbinieku vispārējām tiesībām: 2) pārbaudīt personām, kuras tiek turētas aizdomās par likumpārkāpumu izdarīšanu, personību apliecinošos dokumentus, kā arī citus dokumentus, kas nepieciešami to tiesību normu ievērošanas pārbaudei, kuru izpildes kontrole un uzraudzība uzdota policijai; 7) likumā noteiktajā kārtībā aizturēt un turēt apsardzībā personas, kuras tiek turētas aizdomās par noziedzīgu nodarījumu vai administratīvo pārkāpumu izdarīšanu.Gadījumā, ja bērna nogādāšana policijas iestādē nepieciešama iespējamā likumpārkāpuma apstākļu noskaidrošanai, policijas darbiniekiem arī šajā gadījumā ir jāievēro, ka attieksmei pret bērnu jābūt pēc iespējas mazāk ierobežojošai. Minētais izriet no likuma 59. panta pirmās daļas 2. punktā ietvertās norādes, ka nogādāšana policijas iestādē administratīvā pārkāpuma gadījumā pieļaujama vien tad, ja citādi nav iespējams noskaidrot identitāti vai sastādīt administratīvā pārkāpuma protokolu.Eiropas Cilvēktiesību tiesas praksē, vērtējot Eiropas Cilvēka tiesību un pamatbrīvību aizsardzības konvencijas 5. panta pirmās daļas 3. punkta (tiesības netikt pakļautam patvaļīgam brīvības ierobežojumam) pārkāpumu, valsts rīcība stingrāk tiek vērtēta gadījumos, kad brīvība ierobežota nepilngadīgai personai. Eiropas Padomes Ministru komitejas rekomendācija Rec(2003)20 par jauna veida pieeju jauniešu noziedzībai un juvenālās justīcijas lomu plašāk iezīmē attieksmi, kādai būtu jābūt pret nepilngadīgām personām sakarā ar iespējamiem likumpārkāpumiem. Tostarp tiek ieteikts aizturēšanas gadījumā novērtēt jaunieša kā nepilngadīgās personas statusu, jaunieša ievainojamību un brieduma pakāpi (minētās rekomendācijas 15. punkts)[[2]](#footnote-2).Savukārt likuma 60. panta otrā daļa noteic, ka, ja četru stundu laikā nav iespējams noskaidrot bērna personību un nodot bērnu vecākiem, audžuģimenei, aizbildnim, bērnu aprūpes iestādei, kuru viņš pametis, vai to pilnvarotai personai un, ja bērnam kā drošības līdzekli nepiemēro apcietinājumu, policija viņu ievieto audžuģimenē, krīzes centrā vai bērnu aprūpes iestādē, bet, ja tas nav iespējams, profilakses iestādē, un ne vēlāk kā nākamajā darbdienā paziņo par to bāriņtiesai un pašvaldības sociālajam dienestam. Satversmes tiesa atzīst principu, ka cilvēktiesību aizsardzība ikvienā sabiedrībā sākas ar to, ka sabiedrība garantē bērnu tiesības, nodrošinot viņiem tādus apstākļus, kuros viņi pēc iespējas labāk var attīstīt savu potenciālu, lai vēlāk būtu gatavi dzīvot pilnvērtīgu pieauguša cilvēka dzīvi[[3]](#footnote-3). Kā arī, ņemot vērā likuma 6. panta pirmajā un otrajā daļā noteikto, proti, ka tiesiskajās attiecībās, kas skar bērnu, bērna tiesības un intereses ir prioritāras un visām darbībām attiecībā uz bērnu neatkarīgi no tā, vai tās veic valsts vai pašvaldību institūcijas, sabiedriskās organizācijas vai citas fiziskās un juridiskās personas, kā arī tiesas un citas tiesībaizsardzības iestādes, prioritāri ir jānodrošina bērna tiesības un intereses.Bērna intereses ir noteicošais bērna tiesību vērtēšanas kritērijs, kas nozīmē, ka katrā lietā, kas varētu skart vai attiekties uz bērna tiesībām, jāveic rūpīgs bērna interešu izvērtējums, proti, pieņemtajam lēmumam jānodrošina pēc iespējas labāka bērna interešu ievērošana, kas katrā situācijā nosākama individuāli, ievērojot būtiskos tiesiskos un faktiskos apstākļus, kā arī jāparedz pēc iespējas minimāls bērna tiesību ierobežojums.Visos gadījumos, kad bērna personība ir noskaidrota, bet nodot bērnu likumiskajam pārstāvim nav iespējams, jāvadās pēc bērna vislabāko interešu principa, katrā konkrētā gadījumā izvērtējot, kāda rīcība vislabāk atbilst bērna interesēm. Pieņemot lēmumu, kā rīkoties konkrētajā situācijā, jāņem vērā vairāku apstākļu kopums: bērna vecums, diennakts laiks, iemesls, kura dēļ bērns nogādāts policijā, attālums līdz dzīves vietai, iemesls, kura dēļ likumiskie pārstāvji nevar ierasties, kā arī viņu viedoklis par bērna ievietošanu krīzes centrā vai bērnu aprūpes iestādē.Tieslietu ministrija 2015. gadā uzsāka bērnu antisociālās uzvedības prevencijas sistēmas reformu, kas vērsta uz nepilngadīgo justīcijas ieviešanu Latvijā, jo saskaņā ar starptautisko organizāciju ieteikumiem lietās par bērnu izdarītajiem pārkāpumiem ir svarīgi ieviest un piemērot nepilngadīgo justīcijas sistēmu, kura iekļaujas atjaunojošajā taisnīguma ietvarā. Apvienoto Nāciju Organizācijas Minimālajos standartnoteikumos par nepilngadīgo justīcijas administrēšanu ir uzsvērta ierobežota bērna saskarsme ar formālo justīcijas sistēmu. Pamatojoties uz likuma 38. panta trešajā daļā noteikto, Valsts policijas Rīgas reģiona pārvaldes Kārtības policijas pārvaldē ir izveidota atsevišķa struktūrvienība – Nepilngadīgo lietu nodaļa (turpmāk – Nodaļa), kas pašlaik veic Valsts policijas profilakses iestādes funkciju minētās likuma normas izpratnē. Likuma 59. panta pirmās daļas 4. – 7. punktā uzskaitītajos gadījumos bērnu pašlaik var nogādāt arī Nodaļā, kur tas tiek īslaicīgi uzturēts, ja bērnu nav iespējams nodot bērna likumiskajam pārstāvim, audžuģimenei, aizbildnim, bērnu aprūpes iestādei, kuru viņš pametis, vai to pilnvarotai personai. Lai tiktu ievērotas bērna tiesības un labākās intereses, turpmāk Valsts policija paredz atteikties no bērna nogādāšanas Nodaļā. Turklāt, ņemot vērā, ka valstī aktīvi attīstās un pieaug audžuģimeņu un krīzes centru skaits, praksē zūd nepieciešamība bērna nogādāšanai Nodaļā. Likuma pārejas noteikumu 3. punkts noteic, ka pašvaldībai ir pienākums paziņot policijas iestādēm, kurās bērnu aprūpes iestādēs vai audžuģimenēs var ievietot bērnus, kam nepieciešama palīdzība.Valsts bērnu tiesību aizsardzības inspekcija (turpmāk – inspekcija) ir apzinājusi audžuģimenes, kas gatavas nepieciešamības gadījumā uzņemt bērnu jebkurā diennakts laikā (24/7 režīmā), lai nodrošinātu, ka tiek ievērotas bērnu tiesības atrasties ģimeniskā vidē. Ņemot vērā minēto, inspekcija 2017. gada beigās Valsts policijai nosūtīja vēstuli ar audžuģimeņu sarakstu, kurās var nogādāt bērnus jebkurā diennakts laikā un vēstulē norādīja, ka, lai nodrošinātu bērnu aprūpi līdz situācijas noskaidrošanai par turpmāku bērna likumisko pārstāvju aizgādības tiesību īstenošanu, primāri ir jāapzina iespējas bērnu nodot kādai no audžuģimenēm. Inspekcija arī Valsts policijai norādīja, ka tikai tajos gadījumos, kad objektīvu iemeslu dēļ nav iespējams nodot bērnu audžuģimenes aprūpē, ir izvērtējama iespēja nogādāt bērnu aprūpes iestādē, kā tas noteikts likuma 37. panta ceturtajā daļā. Valsts policijā ir izveidotas piecas reģionālās pārvaldes – Rīgas, Kurzemes, Latgales, Vidzemes un Zemgales reģionālās pārvaldes. Kurzemes, Latgales, Vidzemes un Zemgales reģionālajā pārvalde bērnus, kurus nav iespējams nodot bērna likumiskajam pārstāvim, audžuģimenei, aizbildnim, bērnu aprūpes iestādei, kuru viņš pametis, vai to pilnvarotai personai, ievieto krīzes centrā vai bērnu aprūpes iestādē. Nepieciešamo informāciju par bērnu, kurš nogādāts Valsts policijā, var pārbaudīt nepilngadīgo personu atbalsta informācijas sistēmā, kurā var operatīvi noskaidrot informāciju par bērna likumisko pārstāvi vai aprūpes iestādi, no kuras viņš aizgājis.Piemēram, Kurzemes reģiona pārvaldē policijas darbiniekiem, ja bērnu nav iespējams nogādāt dzīvesvietā vai nodot likumiskajam pārstāvim, bērnu ir iespējams nogādāt četros krīzes centros vai sociālās aprūpes bērnu centros vai piecos bērnu namos, kā arī pie 34 audžuģimenēm; Zemgales reģiona pārvaldē – piecos ģimenes atbalsta centros vai bērnu sociālās aprūpes centros, trīs bērnu namos vai bērnu SOS ciematā, kā arī deviņās audžuģimenēs; Vidzemes reģiona pārvaldē – septiņos bērnu atbalsta un sociālās aprūpes centros, bērnu namā, krīzes centrā vai divos bērnu ciematos, kā arī 25 audžuģimenēs; Latgales reģiona pārvaldē – piecos bērnu namos – patversmēs vai piecos bērnu sociālās rehabilitācijas vai sociālās aprūpes centros, kā arī 13 audžuģimenēs[[4]](#footnote-4).Nodaļa atrodas Rīgas reģiona pārvaldē, kurā ir vairākas bērnu aprūpes iestādes, un kuras atrodas gandrīz katrā Rīgas reģiona pārvaldes iecirknī[[5]](#footnote-5), proti, ja nav iespējams bērnu nogādāt dzīvesvietā vai nodot bērna likumiskajam pārstāvim, tad policijas darbiniekiem ir iespējams nogādāt bērnu 12 bērnu un jauniešu centra struktūrvienībās (krīzes centri bērniem, atbalsta centri bērniem) vai divos bērnu namos, vai 10 audžuģimenēs[[6]](#footnote-6). Vēršam arī uzmanību, ka Latvijas Republikas tiesībsargs 2015. gadā Nodaļā veica vizīti, pēc kuras Nodaļai rekomendēja iespēju robežās nodrošināt pieteikumu privātumu guļamistabās, nodrošinot, ka logiem ir aizkari, žalūzijas vai dekoratīvā plēve logu stikliem; paredzēt gultasvietu skaitu atbilstoši guļamistabas platībai; nodrošināt guļamistabu iekārtojumu, kur bērns varētu glabāt personīgās mantas; nepieciešamību izveidot pastaigas laukumu ar bērnu aktīvās atpūtas laika pavadīšanai nepieciešamo inventāru; iespēju robežās pielāgot telpas personām ar kustību traucējumiem. Nodaļa pašreizējās telpās atrodas no 2005. gada un sākotnēji tika plānota kā pagaidu risinājums, kuru vēlāk tika plānots pārcelt uz citu ēku, kurā būs ievērotas un izpildītas visas normatīvajos aktos noteiktās prasības bērnu uzraudzībai, bet līdz šim brīdim Valsts policijai nav bijis iespējams to īstenot nepietiekamo finanšu resursu dēļ. Likuma 58. pants noteic, ka likumpārkāpumu profilakses darbu ar bērniem veic pašvaldība sadarbībā ar bērnu vecākiem, izglītības iestādēm, Valsts policiju, Valsts probācijas dienestu, ja bērns ir probācijas klients, sabiedriskajām organizācijām un citām iestādēm. Tādējādi Valsts policija nav tā iestāde, kurai būtu jāveic sociālā funkcija bērna tiesību un interešu nodrošināšanai, bet Valsts policija var līdzdarboties un sniegt atbalstu pašvaldībai, sociālajam dienestam, bāriņtiesai vai citai iestādei.Izvērtējot iepriekš minēto, likumprojekts paredz atteikties no bērnu nogādāšanas Valsts policijas profilakses iestādē, izslēdzot no likuma 38. panta trešo daļu un 60. panta otrajā daļā vārdus “bet, ja tas nav iespējams, profilakses iestādē”. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts policija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts var ietekmēt bērnus, valsts un pašvaldības iestādes, sabiedriskās organizācijas un institūcijas, kas nodrošina bērnu tiesību aizsardzību.Valsts policijā 2018. gadā tika nogādāti 1398 bērni, 2017. gadā – 1445 bērni. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs nemainās, jo likumprojektā noteiktais sabiedrības grupām un institūcijām nemaina tiesības un pienākumus. |
| 3. | Administratīvo izmaksu monetārs novērtējums | Valsts policijai likumprojekts nepalielina administratīvās izmaksas. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav attiecināms. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts un tā sākotnējās ietekmes novērtējuma ziņojums (anotācija) tika publicēts Iekšlietu ministrijas tīmekļvietnē, adrese: [www.iem.gov.lv](http://www.iem.gov.lv) sadaļā “Sabiedrības līdzdalība”, lūdzot sabiedrību sniegt priekšlikumus par likumprojektu līdz 2019. gada 23. aprīlim. Pēc likumprojekta izsludināšanas Valsts sekretāru sanāksmē tas ir pieejams Ministru kabineta tīmekļa vietnē, adrese: http://mk.gov.lv/content/ministru-kabinetadiskusiju-dokumenti. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 ”Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par projektu tā izstrādes stadijā. Likumprojekts un tā sākotnējās ietekmes novērtējuma ziņojums (anotācija) 2019. gada 8. aprīlī tika publicēts Iekšlietu ministrijas tīmekļvietnē [www.iem.gov.lv](http://www.iem.gov.lv) sadaļā “Sabiedrības līdzdalība”, aicinot sabiedrību izteikt priekšlikumus par likumprojektu līdz 2019. gada 23. aprīlim. |
| 3. | Sabiedrības līdzdalības rezultāti | Pēc likumprojekta publicēšanas Iekšlietu ministrijas tīmekļa vietnē [www.iem.gov.lv](http://www.iem.gov.lv) sadaļā “Sabiedrības līdzdalība” nav saņemtas atsauksmes, iebildumi vai priekšlikumi. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts policija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru. Nodaļa netiks likvidēta, bet plānots pārstrukturēt tās darbu atbilstoši Valsts policijas uzdevumiem bērnu tiesību aizsardzības jomā. Likumprojekts neparedz jaunu institūciju veidošanu, kā arī netiks likvidētas vai reorganizētas esošās institūcijas. Likumprojekts tiks realizēts institūcijām esošo finanšu līdzekļu un esošo cilvēkresursu ietvaros. |
| 3. | Cita informācija | Nav |

Iekšlietu ministrs Sandis Ģirģens

Vīza:

Iekšlietu ministrijas valsts sekretārs Dimitrijs Trofimovs

2391

Brūvere, 67829574

iveta.bruvere@vp.gov.lv

1. CCPR, General Coment No. 14 (2013), CRC/C/GC/14 (29 May 2013), para 38. [↑](#footnote-ref-1)
2. Latvijas Republikas Augstākās tiesas Administratīvo lietu departamenta 2014.gada 22.oktobra spriedums Lietā Nr. A420347712. [↑](#footnote-ref-2)
3. Satversmes tiesas 2009. gada 3. jūnija spriedums lietā Nr. 2008-43-0106. [↑](#footnote-ref-3)
4. ##  Sociālo pakalpojumu sniedzēju reģistrs (Pieejams: <http://www.lm.gov.lv/lv/17431-socialo-pakalpojumu-sniedzeju-registrs/test4>)

 [↑](#footnote-ref-4)
5. **Rīgas pašvaldības krīzes centra pakalpojums** Sociālā institūcija, kurā tiek sniegta īslaicīga sociālā aprūpe un sociālā rehabilitācija krīzes situācijā nonākušām personām (Pieejams: <http://www.ld.riga.lv/lv/socialie-pakalpojumi-102/socialie-pakalpojumi-49/krizes-centri.html>) [↑](#footnote-ref-5)
6. Sociālo pakalpojumu sniedzēju reģistrs (Pieejams:<http://www.lm.gov.lv/lv/17431-socialo-pakalpojumu-sniedzeju-registrs/test4>) [↑](#footnote-ref-6)